Google kjøper norsk vindkraft

Google og investeringsfondet Blackrock satser på norsk vindkraft.

NY PARK: Tellenes vindpark i Rogaland slik den er tenkt ferdig. Parken skal bygges ut med finansiering fra blant andre verdens største investeringsfond Blackrock. Vis mer byoutline Illustrasjon: Østfold Energi

Publisert: Oppdatert: 30. juni 2016 10:06 , Publisert: 30. juni 2016 07:57

Zephyr og Norsk Vind Energi har solgt vindkraftparken Tellenes i Rogaland til et investeringsfond forvaltet av investeringsgiganten Blackrock, ifølge en børsmelding.

Samtidig blir det annonsert at Google har inngått avtale om å kjøpe hele kraftproduksjonen fra anlegget, som etter planen står ferdig mot slutten av 2017, for en periode på 12 år.

«Avtalen vil gi Googles europeiske datasentre ekstra fornybar energi», heter det i pressemelding fra partene i transaksjonene.

Les også Mangel på vind til vindkraftanlegg på Filefjell

Signerte i London i går



– Dette er helt uvirkelig, sier daglig leder i Zephyr, Olav Rommetveit til E24.

Onsdag var han i London og signerte avtalen om finansiering av vindkraftprosjektet på Tellenes. Rundt bordet satt verdens største investeringsselskap Blackrock, en bankklubb bestående av nederlandske Rabobank, tyske DecaBank og Danmarks eksportkreditt, og Zephyr.

– Vi har jobbet med dette prosjektet i seks år. Det er helt utrolig for et lite selskap basert i Sarpsborg å sitte med denne bankklubben, verdens største investeringsfond Blackrock og til og med Google med på laget, sier Rommetveit.

Zephyr og Norsk Vind Energi skal nå startet arbeidet med byggingen av den nye vindkraftparken.

– Parken skal ha 50 turbiner med en total installert kapasitet på 160 MW, sier Rommetveit.

Håper på gevinst



Daglig leder Lars Helge Helvig i Norsk Vind Energi håper det blir en økonomisk gevinst som følge av prosjektet.

– Zephyr og vi har utviklet prosjektet der Blackrock går inn som investor og Google kjøper hele kraftproduksjonen. Jeg vil håpe og tro at det blir noe igjen på plusslinjen for oss, sier Helvig til E24.

Han sier det økonomiske oppgjøret til Zephyr og Norsk Vind Energi er todelt slik at de får noe nå og noe når vindkraftparken står ferdig.

– Er det grunn til å tro at Blackrock og Google kan inngå flere slike avtaler i Norge?

– Dette er et veldig stort prosjekt, men samtidig så er de veldig store. Det blir bare spekulasjoner, men man skal ikke se bort fra at de vil gjøre mer. Denne reisen så langt på Tellenes har i alle fall vist at de er veldig seriøse og konstruktive, sier Helvig.

FORNØYD: Olav Rommetveit fra Zephyr signerte finansieringsavtalen i London i går. Vis mer byoutline Foto: Østfold Energi

Hemmelig pris



Det er ikke gitt noen informasjon om prisen på vindkraftparken, eller hvor mye Google skal betale for strømmen.

Google ønsker ikke å gå ut med hvor mye kjøpet av vindparken har kostet dem.

– Vi har avtalt med partnerne våre at vi ikke vil kommentere de finansielle komponentene, sier pressekontakt Gustaf Brusewitz i Google, til E24.

– Hva med prisen for strømmen?

– Det har jeg ikke noe svar på her og nå.

Google utelukker ikke at det blir flere lignende kjøp i Norge.

– Vi har som mål at vår virksomhet skal drives hundre prosent av fornybar energi, og vi har vært karbonnøytrale siden 2007. Vi titter fortsatt på muligheter i Europa, og Norge er et interessant marked. Men om vi vil investere i flere lignende vindparker i Norge, er ikke noe jeg kan si noe om nå.

Han ønsker ikke å kommentere hvor lenge partene har jobbet med samarbeidet.

Ifølge pressemeldingen er avtalen Googles første i sitt slag i Norge, men de har fra før 16 lignende avtaler om kjøp av fornybar energi til sine datasentre.

Les også – Nå er det opp til alle oss andre å vise at det er mulig å bygge vindparker i Norge

Tok ti år å få konsesjon



Prosjektet har allerede vært jobbet på over lang tid.

– Zephyr kjøpte Tellenes-prosjektet av Statoil i 2010. Da hadde både Norsk Hydro og Statoil utviklet prosjektet en del. Vi har jobbet med det siden, sier Rommetveit, som frem til i går også var daglig leder for Tellenes vindpark AS.

I 2014 fikk de konsesjon til å bygge, overlevert av statsråd Tord Lien selv.

– Det tok altså ti år fra man begynte å utvikle prosjektet, til vi fikk endelig byggetillatelse, sier Rommetveit.

Etter det begynte detaljprosjektering, og en salgsprosess.

– Det var klart for eierne i prosjektet at de ikke kunne finansiere dette alene. Vi trengte en investor, og sannsynligvis også lånefinansiering fra en klubb av banker. En så stor investering er det ikke vanlig at bare en bank stiller med lån til, forteller Rommetveit.

Etter en budrunde endte de opp med Blackrock som investor, og en klubb av tre banker.

– Blackrock kom ut av budrunden som beste investor. Avtalen ble signert i London i går, sier Rommetveit.

Eid av energiselskaper



Zephyr er eid av energiselskapene Vardar (25 prosent), Energiselskapet Buskerud (25 prosent) og Østfold Energi (50 prosent).

Zephyr eier 73,75 prosent av vindkraftprosjektet Tellenes, mens Norsk Vind Energi eier 26,25 prosent.

De skal nå stå for byggingen som ikke vil kreve ytterligere investeringer fra de gamle eierne, ifølge børsmeldingen.

«Zephyr og Norsk Vind Energi er stolte av å lykkes med og utvikle det som vil bli Norges største vindpark når den settes i drift i 2017», sier Olav Rommetveit fra Zephyr i pressemeldingen.

Les også Vindkraftutbyggere kan tape8 mrd. på forsinket linje

Les også Rekordflygning på solceller

Les også Verdens dyreste hytter

Her kan du lese mer om Google Energi Vindkraft